次正臣韻
作者：鄧深
朝代：宋

paragraphs: 黄牛偶際半槽水，忻然解纜離江涘。
舊聞峽山最多奇，非涉風波難說似。
千金莫買丹青臨，今日真行圖畫裏。
魂驚險怪千萬狀，眼洗清奇數千里。
戲石鹿兒玩鐃鼓，緣木王孫賣弓矢。
鷺鷥久立應有待，鸕鶿深沒殊無底。
大淖瀑濆續續生，怒濤驚浪層層起。
好風轉旂捷有神，長年捩柂翻堪倚。
漁人生長謾不知，葉舟來去紛可喜。
惟愁三峽總黄濁，安得一瓢獨清泚。
甘泉剩貯蝦蟆碚，時瀹玉塵香漱齒。